钦定古今图书集成/明伦汇编/闺媛典/第032卷 > 孟氏
## 钦定古今图书集成/明伦汇编/闺媛典/第032卷 > 孟氏

按《陕西通志》：“孟氏，延安人。父戍永乐城，夏人攻城，陷
之。父死，孟呼号徒步，亟入城中，获父尸，大恸而毙。夏
人怜之，并其父瘗焉。”

===张氏菊花===按《青州府志》：“张氏，乐昌人。父为虎翼军校。张氏生七
年，继母潜使侩者鬻之，绐其父云：‘失之矣’。父哭三日
丧明，由是落军籍为民。侩者鬻于故尚书范公家，名
曰菊花，以媵其女，适泗州人金氏。张氏与父别二十
一年，一旦遇于金氏之门而识之，相抱痛哭，遂辞金
氏与父归。父怒继母，欲殴而逐之，张氏曰：‘儿非母不
得入贵人家，母乃有德于儿，又何怨焉。今赖天之力，
得复见父。若儿归而母逐，儿心安乎’？”父乃止。父时年
且八十，无他子，家甚贫，鬻薪为业。未几父卒。张氏养
继母尽子道。母老不能行所适，稍远，则张氏负之。母
卒，独处一室，日一蔬食，佣作富家。每与女仆语，专诲
以忠勤。有不受而诟之，辄谢不与较。遇劳辱之事，则
以身先之。与之钱刀衣服，固辞强之，不得已，辞多受
少。见尺薪寸帛不忍弃，必拾归。女仆之幼者，则为之
栉沐𦈠纫，视之如己女。至于猴犬，饮食以时，无不驯
服。张氏去，辄数日悲鸣。嗟乎！世之服儒衣冠，读《诗》《书》，
以君子自名者，其忠孝廉让如张氏者几希，岂得以
其微贱而忽之耶？